༈ །།སྐྱོར་ལུང་མཁན་པོ་ཆོས་རྒྱལ་དཔལ་བཟངས་ལ་བསྟོད་པ།། ༄། །ན་མོ་གུ་རཱ་ཝེ། དགེ་ལེགས་ཆོས་ཀྱི་ཁང་བཟང་རབ་བཟུང་ནས། །བསླབ་གསུམ་རྣམ་པར་དག་པའི་རྒྱལ་མཚན་ནི། །དཔལ་ལྡན་ཕྲིན་ལས་བཟང་པོའི་རྔ་སྒྲ་ཅན། །ཀུན་གྱིས་མཆོད་པར་འོས་ལ་གསོལ་བ་འདེབས། །དམ་ཆོས་ཚུལ་བཞིན་འདོམས་མཛད་དགེ་བའི་བཤེས། །གཞན་ཕན་འབའ་ཞིག་དགོངས་པ་རྒྱལ་བའི་སྲས། །དོན་གཉིས་ལྷུན་གྲུབ་ས་གསུམ་འགྲོ་བའི་དཔལ། །བློ་བཟང་ཆོས་ཀྱི་རྗེ་ལ་གསོལ་བ་འདེབས། །ཟབ་མོའི་ཆོས་ལ་བསྙེངས་པ་མི་མངའ་ཞིང་། །རྒྱལ་བའི་གསུང་ལ་སྦྱངས་པ་མི་དམན་པས། །གངས་ཅན་བསྟན་པའི་དཔལ་དུ་ཤར་གྱུར་པ། །ཀུན་བཟང་ཆོས་ཀྱི་ཉི་མར་གསོལ་བ་འདེབས། །དམ་ཆོས་སྙིང་པོ་འདུལ་བ་འཛིན་པའི་མཆོག །ཕྱོགས་ལས་རྣམ་རྒྱལ་བྱང་ཆུབ་སེམས་དཔའ་ཆེ། །རིམ་གཉིས་ཟུང་དུ་འཇུག་པའི་དཔལ་མངའ་བ། །བསྐལ་བཟང་བསྟན་པའི་བདག་པོར་གསོལ་བ་འདེབས། །ཟབ་དང་རྒྱ་ཆེའི་ཆོས་རྣམས་མང་དུ་གསན། །རྒྱལ་བའི་དགོངས་པ་ཇི་བཞིན་ཚོལ་ལ་གཞོལ། །ཟུང་འཇུག་མཚན་མ་མེད་པའི་དཔལ་འབར་བ། །མཁས་བཙུན་བཟང་པོའི་ཞབས་ལ་གསོལ་བ་འདེབས། །ཀུན་གྱིས་བཀུར་བའི་རིགས་སུ་འཁྲུངས་པའི་སྐུ། །དམ་པའི་ཆོས་རྣམས་ཇི་བཞིན་འཆད་པའི་གསུང་། །ནམ་ཡང་རྒྱལ་བའི་སྲས་ཀྱི་ཐུགས་མངའ་བ། །འགྲོ་ཀུན་བཟང་པོར་མཛད་ལ་གསོལ་བ་འདེབས། །དེ་ལྟར་བསྟོད་པས་བདག་དང་འགྲོ་བ་ཀུན། །འཇིག་རྟེན་ཆོས་དང་སྡིག་པའི་གྲོགས་སྤངས་ནས། །དམ་པའི་ཆོས་དང་དགེ་བའི་བཤེས་གཉེན་གྱིས། །ཚེ་རབས་འདི་དང་ཕྱི་མར་རྗེས་འཛིན་ཤོག །ཅེས་པ་འདི་ནི། མཁན་ཆེན་གདན་ས་པའི་གསུང་གིས་ཉེ་བར་བསྐུལ་བའི་ངོར་བགྱིས་ནས། རྗེ་བཙུན་དེ་ཉིད་ཀྱི་སློབ་འབངས་སུ་གྱུར་པ། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས། ར་ས་འཕྲུལ་སྣང་གི་གཙུག་ལག་ཁང་དུ་ཉེ་བར་སྦྱར་ནས་ཕུལ་བ་ཡིན་ནོ།། །།མངྒ་ལཾ།།